Document ID: 32005R0469

ΚΑΝΟΝΙΣΜΌΣ (ΕΚ) αριθ. 469/2005 ΤΗΣ ΕΠΙΤΡΟΠΉΣ
της 23ης Μαρτίου 2005
για την παράταση της προηγούμενης κοινοτικής επιτήρησης των εισαγωγών ορισμένων προϊόντων σιδήρου και χάλυβα καταγωγής ορισμένων τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3285/94 του Συμβουλίου, της 22ας Δεκεμβρίου 1994, για τους κοινούς κανόνες εισαγωγής και την κατάργηση του κανονισμού (ΕΚ) αριθ. 518/94 (1), και ιδίως το άρθρο 11,
τον κανονισμό (ΕΚ) αριθ. 519/94 του Συμβουλίου, της 7ης Μαρτίου 1994, για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (ΕΟΚ) αριθ. 1765/82, (ΕΟΚ) αριθ. 1766/82 και (ΕΟΚ) αριθ. 3420/83 (2), και ιδίως το άρθρο 9,
Κατόπιν διαβουλεύσεων με τις συμβουλευτικές επιτροπές,
Εκτιμώντας τα ακόλουθα:
(1)
Η Επιτροπή, με τον κανονισμό (ΕΚ) αριθ. 76/2002 (3), καθιέρωσε προηγούμενη κοινοτική επιτήρηση των εισαγωγών ορισμένων προϊόντων σιδήρου και χάλυβα καταγωγής ορισμένων τρίτων χωρών. Ο εν λόγω κανονισμός τροποποιήθηκε από τον κανονισμό (ΕΚ) αριθ. 1337/2002 της Επιτροπής (4), με σκοπό να επεκταθεί το πεδίο εφαρμογής της επιτήρησης, και από τον κανονισμό (ΕΚ) αριθ. 2385/2002 της Επιτροπής (5).
(2)
Οι στατιστικές εξωτερικού εμπορίου της Κοινότητας δεν είναι διαθέσιμες εντός των προθεσμιών που καθορίζονται στον κανονισμό (ΕΚ) αριθ. 1917/2000 της Επιτροπής (6).
(3)
Αν και η κατάσταση, από την καθιέρωση της επιτήρησης το 2002 και μετά, έχει μεταβληθεί, οι πρόσφατες εξελίξεις στην παγκόσμια αγορά σιδήρου και χάλυβα εξακολουθούν να απαιτούν αξιόπιστο και ταχύ σύστημα πληροφόρησης για τις μελλοντικές εισαγωγές της Κοινότητας.
(4)
Από το 2003, η αγορά της Κίνας είναι η βασική αιτία της μεγάλης αύξησης που σημείωσε η ζήτηση προϊόντων σιδήρου και χάλυβα. Ωστόσο, η Κίνα αυξάνει την παραγωγική της ικανότητα με πολύ μεγάλη ταχύτητα. Η κινεζική παραγωγή ακατέργαστου χάλυβα αυξήθηκε από 129 εκατ. τόνους το 2000 σε 270 εκατ. τόνους το 2004, έτσι ώστε για την περίοδο αυτή η Κίνα αύξησε το μερίδιό της παγκοσμίως από 15,4 % σε περισσότερο από 26,2 %, ενώ παράλληλα αυξάνει και την παραγωγική της ικανότητα ώστε να είναι σε θέση να παράγει μέχρι 300 εκατ. τόνους το 2005. Οι εισαγωγές στην Κίνα ανήλθαν συνολικά σε 37 εκατ. τόνους περίπου το 2003 και σε 29 εκατ. τόνους το 2004. Τα ίδια έτη, οι εξαγωγές ανήλθαν σε 7 εκατ. τόνους και σε 14 εκατ. τόνους, αντίστοιχα. Κατά συνέπεια, οι καθαρές εισαγωγές μειώθηκαν από 30 εκατ. τόνους περίπου το 2003 σε 15 εκατ. τόνους το 2004, τουτέστιν υπήρχε διαθέσιμη ποσότητα 15 εκατ. τόνων που έπρεπε να διοχετευτεί σε άλλη αγορά. Μπορεί να προβλεφθεί ότι αυτή η τάση μείωσης των εισαγωγών και αύξησης των εξαγωγών στην Κίνα θα συνεχιστεί, με αποτέλεσμα να συσσωρεύονται στην παγκόσμια αγορά διαθέσιμες αυξημένες ποσότητες προϊόντων σιδήρου και χάλυβα που αναζητούν νέες αγορές.
(5)
Τα πλέον πρόσφατα διαθέσιμα στατιστικά στοιχεία για τέσσερις κύριους τύπους προϊόντος, τουτέστιν, τα πλατέα προϊόντα, τα επιμήκη προϊόντα, τους σωλήνες κάθε είδους και τα ημικατεργασμένα προϊόντα, δείχνουν, για το διάστημα 2002-2003, ετήσια συνολική αύξηση 9 % κατά μέσο όρο, ενώ για τα επιμήκη και τα ημικατεργασμένα προϊόντα η αύξηση φθάνει το 23 και 43 %, αντίστοιχα. Ομοίως, για το δεκάμηνο Ιανουαρίου-Οκτωβρίου, η αύξηση το 2003-2004 κυμάνθηκε από 3,4 σε 58,5 %, ανάλογα με τον τύπο του προϊόντος.
(6)
Η ανάλυση των τριών πρώτων τριμήνων του 2004 δείχνει μεγαλύτερη αυξητική τάση κατά την περίοδο αυτή, η οποία κυμαίνεται μεταξύ 26,7 και 52 %, ενώ τα στοιχεία για τον Οκτώβριο του ιδίου έτους δείχνουν αύξηση της τάσης αυτής.
(7)
Επιπλέον, οι τιμές στην αγορά της Κοινότητας, οι οποίες είχαν μείνει πίσω σε σχέση με τις τιμές στην αγορά των ΗΠΑ το 2003, συγκαταλέγονται πλέον στις υψηλότερες παγκοσμίως. Το γεγονός αυτό ενδέχεται να προσελκύσει ακόμη μεγαλύτερο ενδιαφέρον από εξαγωγείς τρίτων χωρών.
(8)
Επίσης, οι στατιστικές σχετικά με τον κοινοτικό κλάδο παραγωγής δείχνουν σαφή πτώση της απασχόλησης, από 414 500 απασχολούμενους το 2000 σε 404 700 το 2001, σε 390 200 το 2002, σε 383 800 το 2003 και σε 375 900 το 2004, τουτέστιν μείωση της τάξης του 10 % σε διάστημα τεσσάρων ετών.
(9)
Βάσει των πρόσφατων τάσεων στις εισαγωγές προϊόντων σιδήρου και χάλυβα, των πρόσφατων εξελίξεων στην κινεζική αγορά, του αυξανόμενου ρυθμού των εισαγωγών, των πολύ υψηλών τιμών των προϊόντων σιδήρου και χάλυβα στην αγορά της Ευρωπαϊκής Ένωσης και των ήδη σημαντικών απωλειών σε θέσεις απασχόλησης τα τελευταία χρόνια, μπορεί να θεωρηθεί ότι υπάρχει απειλή για πρόκληση ζημίας στον κοινοτικό κλάδο παραγωγής, σύμφωνα με το άρθρο 11 του κανονισμού (ΕΚ) αριθ. 3285/94.
(10)
Επομένως, το συμφέρον της Κοινότητας απαιτεί να διατηρηθεί η προηγούμενη κοινοτική επιτήρηση για την εισαγωγή ορισμένων προϊόντων σιδήρου και χάλυβα ώστε να συγκεντρωθούν διεξοδικές στατιστικές πληροφορίες που επιτρέπουν ταχεία ανάλυση των τάσεων των εισαγωγών. Λαμβάνοντας υπόψη τις αναμενόμενες εξελίξεις που αναφέρθηκαν ανωτέρω, κρίνεται σκόπιμο να συνεχιστεί το εν λόγω σύστημα έως τις 31 Δεκεμβρίου 2006.
(11)
Είναι σκόπιμο να αρχίσει να ισχύει ο παρών κανονισμός την ημέρα της δημοσίευσής του, έτσι ώστε να συλλεχθούν τα στοιχεία όσο το δυνατό συντομότερα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 6 του κανονισμού (ΕΚ) αριθ. 76/2002, όπως τροποποιήθηκε από τους κανονισμούς (ΕΚ) αριθ. 1337/2002 και (ΕΚ) αριθ. 2385/2002, η ημερομηνία «31 Μαρτίου 2005» αντικαθίσταται από την ημερομηνία «31 Δεκεμβρίου 2006».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 23 Μαρτίου 2005.

Labels: 1
3
5